Document ID: 32005R1552

Reference:
30.9.2005
HU
Az Európai Unió Hivatalos Lapja
L 255/1
AZ EURÓPAI PARLAMENT ÉS A TANÁCS 1552/2005/EK RENDELETE
(2005. szeptember 7.)
a vállalati szakképzésre vonatkozó statisztikákról
(EGT vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 285. cikke (1) bekezdésére,
tekintettel a Bizottság javaslatára,
a Szerződés 251. cikkében előírt eljárásnak megfelelően eljárva (1),
mivel:
(1)
Az Európai Tanács 2000. március 23-i és 24-i lisszaboni ülése azt a stratégiai célt tűzte az Európai Unió elé, hogy a világ legversenyképesebb és legdinamikusabb tudásalapú gazdaságává váljon, amely képes a fenntartható gazdasági fejlődésre, több és jobb munkahelyet kínál, és nagyobb társadalmi kohéziót valósít meg.
(2)
A polgárok foglalkoztathatósága, alkalmazkodóképessége és mobilitása létfontosságú ahhoz, hogy az Unió fenntartsa elkötelezettségét arra, hogy a világ legversenyképesebb és legdinamikusabb tudásalapú gazdaságává váljon.
(3)
Az egész életen át tartó tanulás a szakképzett, képzett és alkalmazkodásra képes munkaerő kialakításának és fejlesztésének kulcseleme.
(4)
Az európai oktatási és szakképzési átlagteljesítmény referenciaszintjeiről (hivatkozási értékek) szóló, 2003. május 5-i európai tanácsi következtetésekben (2) a Tanács elfogadta az egész életen át tartó tanulásra vonatkozó alábbi hivatkozási értéket: „Ezért 2010-re a felnőtt, munkaképes korú népesség (25—64 éves korcsoport) átlagos részvétele az egész életen át tartó tanulásban legalább 12,5 %-os legyen az Európai Unióban”.
(5)
A lisszaboni Európai Tanács megerősítette, hogy az egész életen át tartó tanulás az európai társadalmi modell egyik alapvető összetevője.
(6)
A tagállamok foglalkoztatáspolitikáira vonatkozó iránymutatásokról szóló, 2003. július 22-i 2003/578/EK tanácsi határozattal (3) megerősített új európai foglalkoztatási stratégia célja a lisszaboni stratégiához való jobb hozzájárulás, és az egész életen át tartó tanulásra vonatkozó koherens és átfogó stratégiák végrehajtása.
(7)
E rendelet alkalmazásakor figyelembe kell venni a tagállamok foglalkoztatási politikára vonatkozó iránymutatásaiban meghatározott „a munkaerőpiacon hátrányos helyzetű személyek” fogalmát.
(8)
Különös figyelmet kell szentelni a munkahelyi és munkaidőben történő képzésnek, melyek az egész életen át tartó tanulás alapvető fontosságú tényezői.
(9)
A közösségi szinten összehasonlítható statisztikai információ — különös tekintettel a vállalati szakképzésre — elengedhetetlen az egész életen át tartó tanulásra vonatkozó stratégiák kifejlesztése és végrehajtásuk folyamatának nyomon követése szempontjából.
(10)
A konkrét közösségi statisztikák elkészítésére a közösségi statisztikákról szóló, 1997. február 17-i 322/97/EK tanácsi rendeletben (4) foglalt szabályok az irányadóak.
(11)
A statisztikai adatokra vonatkozó titoktartás hatálya alá tartozó adatok továbbítására a 322/97/EK rendeletben és a titoktartási kötelezettség hatálya alá tartozó statisztikai adatoknak az Európai Közösségek Statisztikai Hivatalához történő továbbításáról szóló, 1990. június 11-i 1588/90/Euratom, EGK tanácsi rendeletben (5) foglalt szabályok az irányadóak.
(12)
A bizalmas adatokhoz való tudományos célú hozzáférés tekintetében a közösségi statisztikákról szóló 322/97/EK tanácsi rendelet végrehajtásáról szóló, 2002. május 17-i 831/2002/EK bizottsági rendelet (6) meghatározta azokat a feltételeket, amelyek alapján hozzáférés biztosítható a Közösségi hatósághoz továbbított bizalmas adatokhoz.
(13)
Mivel e rendelet célját — nevezetesen a vállalati szakképzésre vonatkozó összehangolt adatok előállítását lehetővé tevő közös statisztikai szabványok létrehozását — a tagállamok nem tudják kielégítően megvalósítani, és ennélfogva azok közösségi szinten jobban megvalósíthatók, a Közösség a Szerződés 5. cikkében meghatározott szubszidiaritás elvével összhangban intézkedéseket fogadhat el. Az említett cikkben meghatározott arányosság elvének megfelelően ez a rendelet nem lépi túl a cél eléréséhez szükséges mértéket.
(14)
Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal (7) összhangban kell elfogadni. Ezen intézkedéseknek figyelembe kell venniük a tagállamok rendelkezésre álló adatgyűjtési és feldolgozási kapacitását.
(15)
Az Európai Közösségek statisztikai programbizottságának létrehozásáról szóló, 1989. június 19-i 89/382/EGK, Euratom tanácsi határozat (8) 3. cikkének megfelelően a statisztikai programbizottsággal konzultációra került sor,
ELFOGADTA EZT A RENDELETET:
1. cikk
Tárgy
Ez a rendelet a vállalati szakképzésre vonatkozó közösségi statisztikák készítésének közös keretét állapítja meg.
2. cikk
Fogalommeghatározások
E rendelet alkalmazásában:
1.
„vállalat”: a közösségi termelési rendszer megfigyelésére és elemzésére szolgáló statisztikai egységekről szóló, 1993. március 15-i 696/93/EGK tanácsi rendeletben (9) meghatározott gazdasági egység;
2.
„NACE Rev. 1.1.”: a gazdasági tevékenységek közös statisztikai osztályozása az Európai Közösségben, amint azt az Európai Közösségben a gazdasági tevékenységek statisztikai osztályozásáról szóló, 1990. október 9-i 3037/90/EGK tanácsi rendelet (10) megállapítja.
3. cikk
Begyűjtendő adatok
(1)   Az adatokat a tagállamoknak kell begyűjteniük a vállalatoknál folyó szakképzés elemzéséhez szükséges közösségi statisztikák elkészítése céljából, az alábbi területeken:
a)
a vállalatok által munkavállalóik szakértelmének fejlesztésére alkalmazott képzési politika és képzési stratégiák;
b)
a vállalatokban folyó szakképzés irányítása, szervezése és formái;
c)
a szociális partnerek szerepe a munkahelyi szakképzés valamennyi szempontjának biztosításában;
d)
a szakképzéshez való hozzáférés, annak volumene és tartalma, különösen a gazdasági tevékenység és a vállalat méretének vonatkozásában;
e)
a vállalatok konkrét szakképzési intézkedései munkavállalóik IKT-ben való jártasságának javítására;
f)
a kis- és középvállalkozások (KKV-k) alkalmazottainak esélyei a szakképzéshez való hozzáférésre és új jártasságok elsajátítására, és a KKV-k képzés nyújtásához kapcsolódó sajátos igényei;
g)
állami intézkedések hatása a folyamatos vállalati szakképzésre;
h)
a vállalatok valamennyi alkalmazottjának esélyegyenlősége a szakképzéshez való hozzáférés tekintetében, különös tekintettel a nemekre és adott életkori csoportokra;
i)
a munkaerőpiacon hátrányos helyzetű csoportokat célzó konkrét szakképzési intézkedések;
j)
különböző munkaszerződés-típusokhoz igazodó szakképzési intézkedések;
k)
a szakképzéssel kapcsolatos kiadások: a szakképzéssel kapcsolatos finanszírozási szintek és pénzforrások, ösztönzők; és
l)
a vállalatoknak a szakképzések értékelésére és ellenőrzésére vonatkozó eljárásai.
(2)   A tagállamoknak konkrét adatokat kell begyűjteniük a vállalatoknál folyó szakmai alapképzésre vonatkozóan a következőkről:
a)
a szakmai alapképzés részvevői; és
b)
a szakmai alapképzés teljes költsége.
4. cikk
A statisztika tartalma
A vállalati szakképzéssel kapcsolatos statisztikáknak legalább a NACE Rev. 1.1. C — K és O fejezetben meghatározott valamennyi gazdasági tevékenységre kell kiterjedniük.
5. cikk
Statisztikai egységek
(1)   Az adatgyűjtés vonatkozásában statisztikai egység a 4. cikkben említett gazdasági tevékenységek egyikét folytató, és 10 vagy annál több alkalmazottat foglalkoztató vállalat.
(2)   Tekintettel a vállalkozások méreteloszlásának nemzetenkénti eltéréseire és a politikák szükségleteinek fejlődésére, a tagállamok kiterjeszthetik országukban a statisztikai egység definícióját. A Bizottság is határozhat úgy, hogy a 14. cikk (2) bekezdésében említett eljárásnak megfelelően kiterjeszti ezt a definíciót, amennyiben ez a kiterjesztés az érintett tagállamban jelentősen javítaná a felmérés eredményének reprezentatív jellegét és minőségét.
6. cikk
Adatforrások
(1)   A tagállamok a szükséges adatokat a vállalatokban folytatott felmérésen, vagy a vállalatokban folytatott felmérés és egyéb források kombinációján keresztül gyűjtik be, a válaszadókra nehezedő teher csökkentése és az adminisztráció egyszerűsítése elvének alkalmazásával.
(2)   A tagállamok meghatározzák a felmérésre való válaszadásra vonatkozó részletszabályokat a vállalatok részére.
(3)   A felmérés által a vállalatokat helyes és teljes körű adatszolgáltatásra hívják fel az előírt határidőn belül.
(4)   A begyűjtendő adatok kiegészítésére egyéb források is felhasználhatók, köztük közigazgatási adatok, amennyiben ezek a források vonatkozás és időszerűség tekintetében megfelelőek.
7. cikk
A felmérés jellemzői
(1)   A felmérés mintavételes felmérés.
(2)   A tagállamoknak meg kell tenniük a szükséges intézkedéseket annak biztosítása érdekében, hogy az általuk továbbított adatok tükrözzék a statisztikai egységek populációjának szerkezetét. A felmérést úgy kell elvégezni, hogy lehetőség legyen az eredmények közösségi szintű bontására legalább az alábbi kategóriákban:
a)
a NACE Rev. 1.1. szerinti gazdasági tevékenységek;
b)
a vállalatok mérete.
(3)   A mintavételi és pontossági követelményeket, az e követelmények teljesítéséhez szükséges mintanagyságot, azoknak a NACE Rev. 1.1. és méretkategóriáknak a részleteit, amikbe az eredmények lebonthatóak, a 14. cikk (2) bekezdésében említett eljárással összhangban kell meghatározni.
8. cikk
A felmérés szempontjai
(1)   A válaszadókra nehezedő teher csökkentése érdekében a felméréshez alkalmazott megközelítésnek lehetővé kell tennie az adatgyűjtés egyedi igényekhez való igazítását az alábbiakra vonatkozóan:
a)
képző és nem képző vállalatok; és
b)
különböző szakképzési formák.
(2)   A képző és nem képző vállalatokra, valamint a különböző képzési formákra vonatkozó begyűjtendő konkrét adatokat a 14. cikk (2) bekezdésében említett eljárással összhangban kell meghatározni.
9. cikk
Minőség-ellenőrzés és beszámolók
(1)   A tagállamoknak meg kell tenniük minden szükséges intézkedést az általuk továbbított adatok minőségének biztosítása érdekében.
(2)   A tagállamok legkésőbb a 10. cikkben említett bázisidőszak végét követő 21 hónapon belül benyújtják a Bizottságnak (Eurostat) a minőségről szóló beszámolójukat, amely tartalmazza a továbbított adatok minőségének ellenőrzéséhez kért valamennyi információt és adatot. A beszámolóban meg kell jelölni a módszertani követelmények esetleges megsértésének eseteit.
(3)   A Bizottság (Eurostat) a (2) bekezdésben említett beszámolók alapján értékeli az átadott adatok minőségét, különös tekintettel az adatok tagállamok közötti összehasonlíthatóságának biztosítására.
(4)   A vállalati szakképzésről gyűjtendő és a közösségi statisztikák készítéséhez átadandó adatok minőségi követelményeit, a (2) bekezdésben említett minőségről szóló beszámolók szerkezetét, és minden, az adatok minőségének értékeléséhez vagy javításához szükséges intézkedést a 14. cikk (2) bekezdésében említett eljárással összhangban kell meghatározni.
10. cikk
Bázisidőszak és gyakoriság
(1)   Az adatgyűjtésre vonatkozó bázisidőszak egy naptári év.
(2)   A Bizottság a 14. cikk (2) bekezdésében említett eljárással összhangban meghatározza az első bázisévet, amelyre adatokat kell begyűjteni.
(3)   A tagállamoknak az adatokat ötévente kell begyűjteniük.
11. cikk
Adatátadás
(1)   A tagállamok és a Bizottság saját illetékességi területeiken belül előmozdítják az elektronikus adatgyűjtés, elektronikus adatátvitel és automatikus adatfeldolgozás fokozott alkalmazásának feltételeit.
(2)   A tagállamoknak a vállalatokra vonatkozó egyedi adatokat a 322/97/EK rendeletben és az 1588/90/Euratom, EGK rendeletben megállapított, a titoktartási kötelezettség hatálya alá tartozó adatok továbbításáról szóló hatályos közösségi rendelkezéseknek megfelelően kell a Bizottság (Eurostat) részére továbbítaniuk. A tagállamoknak biztosítaniuk kell, hogy a továbbított adatok ne tegyék lehetővé a statisztikai egységek közvetlen azonosítását.
(3)   A tagállamoknak az adatokat elektronikus formában, a 14. cikk (2) bekezdésében említett eljárással összhangban meghatározott megfelelő technikai formátumban és adatcsereszabvány szerint kell továbbítaniuk.
(4)   A tagállamoknak a teljes körű és helyes adatokat legkésőbb a bázisév végét követő 18 hónapon belül kell továbbítaniuk.
12. cikk
Jelentés a végrehajtásról
(1)   A statisztikai programbizottsággal folytatott konzultációt követően a Bizottság 2010 október 20-éig jelentést nyújt be az Európai Parlamentnek és a Tanácsnak e rendelet végrehajtásáról. A jelentés különösen a következőkre terjed ki:
a)
a Közösség, a tagállamok és az elkészített statisztikák felhasználói számára nyújtott előnyök értékelése a válaszadókra nehezedő terhekhez viszonyítva; és
b)
a kapott eredmények fényében szükségesnek ítélt esetleges javítások és módosítások területeinek meghatározása.
(2)   A Bizottság a jelentést követően javaslatot tehet az e rendelet végrehajtásának javítását célzó intézkedésekre.
13. cikk
Végrehajtási intézkedések
Az e rendelet végrehajtásához szükséges intézkedéseket — beleértve az adatgyűjtéssel, adattovábbítással és adatfeldolgozással kapcsolatos gazdasági és műszaki fejlődés figyelembevételét célzó intézkedéseket — a 14. cikk (2) bekezdésében említett eljárással összhangban kell elfogadni.
14. cikk
A bizottság eljárása
(1)   A Bizottságot munkájában a statisztikai programbizottság segíti.
(2)   Mindenütt, ahol erre a bekezdésre történik hivatkozás, az 1999/468/EK határozat 5. és 7. cikkét kell alkalmazni, figyelembe véve az annak 8. cikkében foglalt rendelkezéseket.
Az 1999/468/EK határozat 5. cikkének (6) bekezdésében megállapított időszak három hónap.
15. cikk
Finanszírozás
(1)   Az első bázisévre, amelyre az e rendeletben meghatározott közösségi statisztikák készülnek, a Bizottság pénzügyi hozzájárulással segíti a tagállamokat az adatgyűjtés, adatfeldolgozás és adattovábbítás során keletkezett költségeik fedezésében.
(2)   A pénzügyi hozzájárulás összegét a vonatkozó éves költségvetési eljárás részeként kell meghatározni. A rendelkezésre álló előirányzatokat a költségvetési hatóság határozza meg.
(3)   E rendelet végrehajtásakor a Bizottság szakértők és technikai segítségnyújtási szervezetek segítségét is igénybe veheti; ennek finanszírozásáról e rendelet átfogó pénzügyi kerete rendelkezhet. A Bizottság szemináriumokat, kollokviumokat és egyéb szakértői találkozókat szervezhet — amennyiben azok nagy valószínűséggel megkönnyítik e rendelet végrehajtását —, valamint megfelelő információs, publikációs és terjesztési célú intézkedéseket is hozhat.
16. cikk
Hatálybalépés
E rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Strasbourgban, 2005. szeptember 7-én.
az Európai Parlament részéről
az elnök
J. BORRELL FONTELLES
a Tanács részéről
az elnök
C. CLARKE
(1)  Az Európai Parlament 2005. február 23-i véleménye (a Hivatalos Lapban még nem tették közzé), a Tanács 2005. június 27-i határozata.
(2)  HL C 134., 2003.6.7., 3. o.
(3)  HL L 197., 2003.8.5., 13. o.
(4)  HL L 52., 1997.2.22., 1. o. Az 1882/2003/EK európai parlamenti és tanácsi rendelettel (HL L 284., 2003.10.31., 1. o.) módosított rendelet.
(5)  HL L 151., 1990.6.15., 1. o. A legutóbb az 1882/2003/EK rendelettel módosított rendelet.
(6)  HL L 133., 2002.5.18., 7. o.
(7)  HL L 184., 1999.7.17., 23. o.
(8)  HL L 181., 1989.6.28., 47. o.
(9)  HL L 76., 1993.3.30., 1. o. A legutóbb az 1882/2003/EK rendelettel módosított rendelet.
(10)  HL L 293., 1990.10.24., 1. o. A legutóbb az 1882/2003/EK rendelettel módosított rendelet.

Summary:
A szakképzésre vonatkozó statisztikák
A szakképzésre vonatkozó statisztikák
 
ÖSSZEFOGLALÓ AZ ALÁBBI DOKUMENTUMRÓL:
1552/2005/EK rendelet – A vállalati szakképzésre vonatkozó statisztikák
MI E RENDELET CÉLJA?
Meghatározza a vállalati* szakképzésre vonatkozó statisztikák gyűjtésének szabályait és módjait.
FŐBB PONTOK
A vállalatoknál gyűjtendő adatok
Az uniós országoknak a következőkre vonatkozó adatokat kell gyűjteniük:a vállalatok által munkavállalóik szakértelmének fejlesztésére alkalmazott képzési politika és képzési stratégiák;a vállalatokban folyó szakképzés irányítása, szervezése és formái;a szociális partnerek szerepe a munkahelyi szakképzés valamennyi szempontjának biztosításában;a szakképzéshez való hozzáférés, annak volumene és tartalma, különösen a gazdasági tevékenység és a vállalat méretének vonatkozásában;a vállalatok konkrét szakképzési intézkedései munkavállalóik információs és kommunikációs technológiában való jártasságának javítására;a kis- és középvállalkozások (KKV-k) alkalmazottainak esélyei a szakképzéshez való hozzáférésre és új jártasságok elsajátítására, és a KKV-k képzés nyújtásához kapcsolódó sajátos igényei;az állami intézkedések hatása a folyamatos vállalati szakképzésre;a vállalatok valamennyi alkalmazottjának esélyegyenlősége a szakképzéshez való hozzáférés tekintetében, különös tekintettel a nemekre és adott életkori csoportokra;a munkaerőpiacon hátrányos helyzetű csoportokat, például időseket és etnikai kisebbségeket célzó konkrét szakképzési intézkedések;Különböző munkaszerződés-típusokhoz igazodó szakképzési intézkedések;a szakképzéssel kapcsolatos kiadások: a szakképzéssel kapcsolatos finanszírozási szintek és pénzforrások, ösztönzők; ésa vállalatoknak a szakképzések értékelésére és ellenőrzésére vonatkozó eljárásai.A vállalatoknál folyó szakmai alapképzésre vonatkozóan az uniós országoknak a következőkre vonatkozó adatokat kell gyűjteniük:az ilyen típusú képzés résztvevői; ésaz ilyen típusú képzés teljes költsége.A rendelet hatálya
A vállalati szakképzéssel kapcsolatos statisztikáknak legalább az EU NACE-nómenklatúrájának* B – N és R – S fejezetekben meghatározott gazdasági tevékenységre kell kiterjedniük.
Statisztikai egységek
Általános szabály, hogy adatokat csak a 10 vagy annál több alkalmazottat foglalkoztató vállalatról gyűjtenek.
Adatforrások
Az uniós országok az adatokat a vállalatokban folytatott felmérésen vagy a vállalatokban folytatott felmérés és egyéb források kombinációján keresztül gyűjthetik be, a válaszadókra nehezedő teher csökkentése és az adminisztráció egyszerűsítése érdekében.
Az uniós országok meghatározzák a felmérésre való, az előírt határidőig történő válaszadásra vonatkozó eljárást a vállalatok részére. Egyéb források is felhasználhatók, amennyiben ezek a források vonatkozás és időszerűség tekintetében megfelelőek.
A felmérés jellemzői és szempontjai
Az uniós országoknak biztosítaniuk kell, hogy az általuk továbbított adatok pontosan tükrözzék a statisztikai egységek populációjának szerkezetét. A felmérést úgy kell elvégezni, hogy lehetőség legyen az eredmények uniós szintű bontására legalább az alábbi kategóriákban:gazdasági tevékenységek;a vállalatok mérete.Az Európai Bizottság (Eurostat) meghatározza a mintavételi követelményeket, az e követelmények teljesítéséhez szükséges mintanagyságot és azoknak a NACE-osztályoknak és méretkategóriáknak a részleteit, amelyekre az eredmények lebonthatók. A Bizottság ezenkívül határoz a képző vállalatok* és nem képző vállalatok* és a különböző szakképzési formákkal kapcsolatban gyűjtendő konkrét adatokról.
Minőségellenőrzés
Az uniós országoknak biztosítaniuk kell az általuk az Eurostatnak továbbított adatok minőségét. Minden 1 naptári évet magában foglaló bázisidőszak végét követő 21 hónapon belül be kell nyújtaniuk az Eurostatnak a minőségről szóló beszámolójukat, amely tartalmazza valamennyi kért információt és adatot. A beszámolóban meg kell jelölni a módszertani követelmények esetleges megsértésének eseteit is. E beszámolók alapján az Eurostat értékeli az átadott adatok minőségét az adatok összehasonlíthatóságának biztosítására.
Gyakoriság
Az uniós országoknak az adatokat ötévente kell begyűjteniük.
Adatátadás
Az uniós országoknak a vállalatokra vonatkozó egyedi adatokat a titoktartási kötelezettség hatálya alá tartozó adatok továbbításáról szóló hatályos uniós rendelkezéseknek megfelelően, a 223/2009/EK rendeletben meghatározottak szerint kell az Eurostat részére továbbítaniuk. Biztosítaniuk kell, hogy a továbbított adatok ne tegyék lehetővé a statisztikai egységek közvetlen azonosítását. Az adatokat elektronikus formában, az európai statisztikai rendszer bizottsága (az Eurostatot segítő és tanácsokkal ellátó bizottság, amely az uniós országok képviselőiből áll, és amelynek elnöke az Európai Bizottság) által elfogadott eljárással összhangban meghatározott megfelelő előírások szerint kell továbbítaniuk.
Az uniós országoknak a teljes körű és helyes adatokat legkésőbb a bázisév végét követő 18 hónapon belül kell továbbítaniuk.
MIKORTÓL HATÁLYOS E RENDELET?
A rendelet 2005. október 20. óta hatályos.
HÁTTÉR
További információkért lásd:A szakoktatással és a szakképzéssel kapcsolatos statisztikák (Eurostat)Szakmai továbbképzési felmérés (Eurostat).
KULCSFOGALMAK
Vállalat: az Eurostat által az Unió termelési rendszerének megfigyelésére és elemzésére használt statisztikai egység.
NACE-nómenklatúra: a gazdasági tevékenységek osztályozására használt rövidítés a francia Nomenclature statistique des activités économiques kifejezésből.
Képző vállalatok: képzési szolgáltatást nyújtó és a mintavétel alá tartozó vállalatok.
Nem képző vállalatok: olyan vállalatok, amelyek a mintavétel alá tartoznak, azonban nem nyújtanak képzési szolgáltatást.
FŐ DOKUMENTUM
Az Európai Parlament és a Tanács 1552/2005/EK rendelete (2005. szeptember 7.) a vállalati szakképzésre vonatkozó statisztikákról (HL L 255., 2005.9.30., 1–5. o.)
Az 1552/2005/EK rendelet későbbi módosításait belefoglalták az alapszövegbe. Ez az egységes szerkezetbe foglalt szöveg kizárólag tájékoztató jellegű.
KAPCSOLÓDÓ DOKUMENTUMOK
Az Európai Parlament és a Tanács 223/2009/EK rendelete (2009. március 11.) az európai statisztikákról és a titoktartási kötelezettség hatálya alá tartozó statisztikai adatoknak az Európai Közösségek Statisztikai Hivatala részére történő továbbításáról szóló 1101/2008/EK, Euratom európai parlamenti és tanácsi rendelet, a közösségi statisztikákról szóló 322/97/EK tanácsi rendelet és az Európai Közösségek statisztikai programbizottságának létrehozásáról szóló 89/382/EGK, Euratom tanácsi határozat hatályon kívül helyezéséről (HL L 87., 2009.3.31., 164–173. o.)
Lásd az egységes szerkezetbe foglalt változatot.
utolsó frissítés 13.11.2017